***Ceratosaurus*** (*"rogati gušter"*, što se odnosi na rog na njegovom nosu - grč. *κερας/κερατος, keras/keratos* znači "rog", a *σαυρος*/*sauros* znači "gušter") je bio veliki dinosaur mesožder iz perioda kasne jure. Pronađen je u formaciji Morrison u Sjevernoj Americi, u Tanzaniji i Portugalu. Karakteriziraju ga velike ralje sa zubima poput noževa, veliki rog na njušci i par rogova iznad očiju. Prednji udovi su bili snažni ali kratki. Red malenih ostoderma se nalazio duž njegovih leđa.

Opis
----

Ilustracija vrste *C. nasicornis*
*Ceratosaurus* je bio tipični teropod, sa velikom glavom, kratkim prednjim udovima, glomaznim nogama i dugim repom.

### Lubanja

Lubanja *Ceratosaurusa* je bila prilično velika u odnosu na ostatak tijela. Sa obje strane *premaxillae* su bila samo tri zuba; sa obje strane gornje čeljusti je bilo 12 do 15 ravnih i podugih zuba; sa obje strane donje čeljusti je bilo 11 do 15 zuba. Istaknuti rog na nosu je formiran od ispupčenja na kostima nosa. Postoji jedan primjerak mladunca kod kojeg dvije polovice roga nisu još sklopljene. Zajedno sa velikim rogom na nosu, *Ceratosaurus* je imao manje roščiće ispred očiju, slično kao *Allosaurus*. Ti hrbati su nastali povećavanjem suznih kostiju.

### Ostatak tijela

Jedinstveno među teropodima, *Ceratosaurus* je imao dermalni oklop, u obliku malenih ostoderma koji su mu išli niz leđa. Rep *Ceratosaurusa* je činio oko polovicu dužine tijela. Bio je tanak i pokretljiv.

### Veličina

[[Datoteka:Allosaurus-Ceratosaurus comparison chart.svg|thumb|right|Prosječna veličina *C. nasicornis* u odnosu na *Allosaurusa* prosječne veliči Био је дугачак од 3,7-9,2 метара,висок од 2,5-3,9 метара,тежак од 1400-2900 килограма. David B. Norman (1985.) je procijenio da je maksimalna dužina *Ceratosaurusa* mogla biti 6 m. Prilično velik primjerak *Ceratosaurusa*, koji je bio otkriven sredinom 1960-ih, je bio dug 8,8 m.

Marsh (1884.) je predložio da je *Ceratosaurus* težio upola manje od *Allosaurusa*. U knjizi *Predatory Dinosaurs of the World* (Dinosauri grabežljivci svijeta) (1988.), Gregory S. Paul je procijenio da je tipični skelet *C. nasicornis* pripadao životinji koja je težila oko 524 kg. Veliki femur iz Cleveland-Lloyd Quarryja prikazuje mnogo veću i težu jedinku, čiju je težinu Paul procijenio na oko 980 kg. Ovaj primjerak (UUVP 56) je kasnije pripojen novoj vrsti, *C. dentisulcatus*. Međutim, John Foster je 2007. predložio da je *Ceratosaurus* bio mnogo manji. On je procijenio da je *C. magnicornis* bio težak 275 kg, a *C. dentisulcatus* 452 kg.

Otkriće i vrste
---------------

Restauracija skeleta *Ceratosaurus nasicornis* iz 1896. godine, u nepravilnom uspravnom položaju.
*Ceratosaurus* je poznat iz Cleveland Lloyd Dinosaur Quarryja iz Utaha i Dry Mesa Quarryja iz Coloradoa. Tipična vrsta, koju je 1884. opisao O. C. Marsh i ponovno opisao Gilmore 1920. godine, je *Ceratosaurus nasicornis*.
Još dvije vrste su opisane 2000. godine: *C. magnicornis* (iz Coloradoa) *C. dentisulcatus*. *C. magnicornis* ima neznatno obliji rog, ali je inače slična *C. nasicornis*; *C. dentisulatus* je veća (preko 7 metara) i nema poznat oblik roga (ako ga je imala). Ostaci iz Portugala su pripojeni vrsti *C. dentisulcatus* (Mateus *et al.* 2006.).
Iz manje potpunih ostataka su opisane i vrste *C. ingens* i *C. stechowi*. Postoje u stratigrafskim zonama 2 i 4-6 u formaciji Morrison.

Vrste roda *Ceratosaurus*:

* *C. dentisulcatus*
* *C. ingens*
* *C. magnicornis*
* *C. meriani*
* *C. nasicornis* (tip)
* *C. stechowi*

Ponašanje
---------

*Dryosaurus altus* i *C. nasicornis*
*Ceratosaurus* je živio uz dinosaure poput *Allosaurusa*, *Torvosaurusa*, *Apatosaurusa*, *Diplodocusa* i *Stegosaurusa*. *Ceratosaurus* je dostizao duljinu od 6 do 8 metara, bio je visok oko 2,5 metra i težio je između 500 kg i 1 tone. Bio je manji od drugih grabežljivaca svog vremena (alosaura i *Torvosaurusa*) i vjerojatno je zauzimao drugačiju nišu od njih. Fosili *Ceratosaurusa* su upadljivo rjeđi od *Allosaurusovih*, ali nije sigurno je li i inače bio rijedak (životinje koje imaju određeni način života se češće fosiliziraju od drugih). *Ceratosaurus* je imao duže i pokretljivije tijelo i rep kao kod krokodila. To navodi na zaključak da je bio bolji plivač od *Allosaurusa*. Nedavna Bakkerova istraživanja pokazuju da je *Ceratosaurus* uglavnom lovio vodeni plijen, poput riba i krokodila, iako je mogao loviti i velike dinosaure. Istraživanje također pretpostavlja da su ponekada mladunci i odrasli jeli zajedno. Ovo je sporno, a otisci zuba *Ceratosaurusa* su vrlo česti na velikim kopnenim dinosaurima biljožderima. Možda se i jednim dijelom prehranjivao strvinama dinosaura.

### Rog

Glava mladunca *Ceratosaurusa* izbliza.
Marsh (1884.) je smatrao da je rog *Ceratosaurusa* "izuzetno moćno oružje", i za napad i za odbranu, a Gilmore (1920.) se složio s njim. Međutim, danas se to smatra netočnom tvrdnjom. Norman (1985.) je vjerovao da rog "vjerojatno nije služio za odbranu", ali je umjesto toga mogao služiti u međusobnim borbama između mužjaka *Ceratosaurusa* koji su se takmičili za pravo na parenje. Paul (1988.) je predložio sličnu funkciju i ilustrirao dva *Ceratosaurusa* u borbi. Rowe i Gauthier (1990.) su otišli još dalje i pretpostavili da je rog *Ceratosaurusa* "vjerojatno služio samo za udvaranje" i nije igrao ulogu u fizičkim sukobima. Ako je služio za udvaranje, onda je vjerojatno bio jarkih boja.

Klasifikacija
-------------

Fosil vrste *Ceratosaurus nasicornis*
Srodnici *Ceratosaurusa* su *Genyodectes*, *Elaphrosaurus*, i abelisauridi poput *Carnotaurusa*. Klasifikacija *Ceratosaurusa* i njegovih najbližih srodnika je odnedavno debatirana. Ceratosauridi su jedinstveni jer dijele neke primitivne osobine sa coelophysoidima, ali i neke sa teropodima tetanurima koje ne postoje kod coelophysoida. Izgleda da su mu najbliži srodnici abelisauridi iz krede, ali je *Ceratosaurus* opet enigma jer je živio desetke milijuna godina prije nego se pojavila ikakva vrsta iz rane krede da ih poveže.

U prošlosti su *Ceratosaurus*, abelisauridi iz krede i primitivni coelophysoidi bili grupisani zajedno i zvani Ceratosauria. Smatrali su ih teropodima bližim *Ceratosaurusu* nego pticama. Nedavna istraživanja su, međutim, našla velike razlike između većih i naprednijih ceratosaura i primitivnih dinosaura poput *Coelophysisa*. Iako se smatraju manje srodnim pticama među teropodima, *Ceratosaurus* i njegovi srodnici su i dalje vrlo slični pticama i imaju čak kosti nožja sličnije pticama nego *Allosaurus*. Kao i kod svih dinosaura, što se više fosila ovih životinja nađe, to će se moći bolje razumjeti njihova evolucija i srodstvo.

U popularnoj kulturi
--------------------

*Ceratosaurus* se pojavio u nekoliko filmova, uključujući i u prvom ne-animiranom filmu sa dinosaurima, *Brute Force* (Brutalna sila) (1914.). U filmu *The Animal World* (Životinjski svijet) (1956.) jedan *Ceratosaurus* ubija *Stegosaurusa* u borbi, ali ga uskoro napadne drugi *Ceratosaurus* koji pokušava da ukrade hranu. Scena završava sa padom oba *Ceratosaurusa* sa ruba jako visoke litice.

Jedan *Ceratosaurus* se bori sa *Triceratopsom* u rimejku filma *One Million Years B.C.* (Milijun godina prije Krista) (1966.). *Ceratosaurus* je također prikazan u filmu *The Land That Time Forgot* (Zemlja koju je vrijeme zaboravilo) (1975.) gdje se bori sa *Triceratopsom*, kao i u drugom dijelu, *The People That Time Forgot* (Ljudi koje je vrijeme zaboravilo) (1977.) gdje Patrick Wayne spašava pećinsku djevojku od dva *Ceratosaurusa* bacanjem dimne bombe na njih (nakon što nije uspio da ih uplaši pucanjem u zrak kad je privukao njihovu pažnju na sebe). *Ceratosaurus* se nakratko pojavio u filmu *Jurski park 3*, gdje zbog smrada izmeta na glavnim likovima ne napada nikoga od njih. Ovaj dinosaur se također pojavio u dokumentarnom filmu *When Dinosaurs Roamed America* (Kada su dinosauri lutali Amerikom), gdje je *Ceratosaurus* nekoliko puta prikazan kao grabežljivac. Ubija jednog *Dryosaurusa* i pojede ga, ali njega kasnije ubije i pojede *Allosaurus*. *Ceratosaurus* je također prikazan u nekoliko epizoda *Jurassic Fight Cluba* (Jurski borbeni klub) gdje se vidi kao rival *Allosaurusima* i da lovi *Stegosauruse*.

Izvori
------

1. ↑  Marsh, O.C. (1892). „Restorations of *Claosaurus* and *Ceratosaurus*". *American Journal of Science* **44** (262): 343–349.
2. 1 2 3  Norman, D.B. (1985). „Carnosaurs". *The Illustrated Encyclopedia of Dinosaurs*. Salamander Books Ltd. str. 62–67. ISBN 0517468905.
3. 1 2 3 4  Marsh, O.C. (1884). „Principal characters of American Jurassic dinosaurs, part VIII: The order Theropoda". *American Journal of Science* **27** (160): 329–340. Arhivirano iz originala na datum 2009-03-25. Pristupljeno 2010-07-02.
4. 1 2 3 4 5 6  Gilmore, C.W. (1920). „Osteology of the carnivorous Dinosauria in the United States National Museum, with special reference to the genera *Antrodemus* (*Allosaurus*) and *Ceratosaurus*". *Bulletin of the United States National Museum* **110**: 1–154.
5. 1 2  Madsen, J.H.; Welles, S.P. (2000). *Ceratosaurus (Dinosauria, Theropoda): A Revised Osteology*. Utah Geological Survey. str. 1–80. ISBN 1557913803.
6. 1 2  Rowe, T.; Gauthier, J. (1990). „Ceratosauria". u: Weishampel, D.B.; Dodson, P.; Osmólska, H.. *The Dinosauria*. University of California Press. str. 151–168. ISBN 0520067266.
7. ↑  Britt, B.B.; Miles, C.A.; Cloward, K.C.; Madsen, J.H. (1999). „A juvenile *Ceratosaurus* (Theropoda, Dinosauria) from Bone Cabin Quarry West (Upper Jurassic, Morrison Formation), Wyoming". *Journal of Vertebrate Paleontology* **19** (Supplement to 3): 33A.
8. 1 2 3  Foster, John (2007). „Gargantuan to Minuscule: The Morrison Menagerie, Part II". *Jurassic West: The Dinosaurs of the Morrison Formation and Their World*. Indiana University Press. str. 162–242. ISBN 0253348706.
9. ↑  Tykoski, R.S.; Rowe, T. (2004). „Ceratosauria". u: Weishampel, D.B.; Dodson, P.; Osmólska, H.. *The Dinosauria: Second Edition*. University of California Press. str. 47–70. ISBN 0520242092.
10. 1 2  Glut, D.F. (1997). „Ceratosaurus". *Dinosaurs: The Encyclopedia*. McFarland & Company. str. 266–270. ISBN 0899509177.
11. 1 2  Paul, Gregory S. (1988). „Ceratosaurs". *Predatory Dinosaurs of the World*. Simon & Schuster. str. 274–279. ISBN 0671619462.
12. ↑  Madsen JH, Welles SP. Ceratosaurus (Dinosauria, Therapoda), a Revised Osteology. Miscellaneous Publication. Utah Geological Survey. ISBN 1-55791-380-3
13. ↑  Foster, J. (2007). "Appendix." *Jurassic West: The Dinosaurs of the Morrison Formation and Their World*. Indiana University Press. pp. 327-329.
14. ↑  Bakker RT, Bir G (2004). „Dinosaur Crime Scene Investigations". u: Currie PJ, Koppelhus EB, Shugar MA, Wright JL. *Feathered Dragons*. Indiana University Press. str. 301–342. ISBN 0-253-34373-9.
15. ↑  Glut, Donald F.; Brett-Surman, Michael K. (1997). „Dinosaurs and the media". *The Complete Dinosaur*. Bloomington and Indianapolis: Indiana University Press. str. 675–706. ISBN 0-253-33349-0.

Drugi projekti
--------------

|  |  |
| --- | --- |
|  | U Wikimedijinoj ostavi ima još materijala vezanih za: **Ceratosaurus** |
|  | Wikivrste imaju podatke o: **Ceratosaurusu** |

***Ceratosaurus*** na Wikimedijinoj ostavi